Messire Jacques Amyot, evesque d’Aucerre, grand aulmosnier de France, deffendeur contre les chanoines et chapistre de l’esglise d’Aucerre, demandeurs selon le contenu en leurs exploitz de F. Armant, sergent royal du bailliage d’Auxerre, du 25e juillet 1588, Dict pour deffenses qu’il a fait luy seul pour la décoration et réparation de l’esglise plus que n’ont fait troys ou quattre évesques avant luy, et plus que n’ont fait tous ceulx de chappistre quattre foys: et pour le monstrer dict en premier lieu que n’ayant trouvé que les murailles toutes nues il a fait refaire tout à neuf toutes les chaires du chœur, tant haultes que basses, qui sont en nombre plus de sixvingtz, d’ung cousté et d’aultre dudit chœur, qui sont les plus belles qui soyent en esglise cathédrale de ce royaulme; Dict oultre qu’il a faict refaire la chaire cathédralle et épiscopalle, historier tout à l’entour des histoires qui appartiennent à l’office de l’evesque; et davantage le banc qui est à cousté droict de l’aultel pour seoir le prebtre et le diacre et soudiacre pendant que la grande messe se dit; qui luy revient à plus de sept mil livres t. Dict qu’il a faict refaire l’autel, ayant faict venir des reliquaires exprès de Rome pour ce faire, et en ayant apporté d’autres de son abbaye de Saint-Corneille de Compienne; fait pollir et accoustrer a grandz fraiz la table d’autel qui est dessus, de longueur de huict piez et quattre poulces, et quattre piedz de large, toute d’une pièce de marbre noir, les deux marches de devant l’autel l’une de pierre et l’aultre de boys; Dict plus qu’il a faict faire les sept pilliers de bronze qui sont allentour dudict aultel, de belle et élégante façon, à sçavoir troys de chascun costé de l’aultel et le septiesme derrier l’aultel en façon de crosse, où repose le corps de Nostre-Seigneur, et la croix de dessus; qui luy revient à deux mil cinq cens livres pour le moingtz; Dict davantage qu’il a fait faire tout de neuf les orgues qui sont à costé gauche du chœur avec les venteaulx qui les ferment, peintz dedans et dehors; qu’il luy reviennent à mil escus et plus; Dict oultre qu’il a donné deux psaultiers, l’ung du cousté gauche, l’aultre du costé droit, en grosses lettres et grosses nottes de l’impression de Plantin, en..... bien reliez et couvers avec les..... et fermans comme sont ordinairement es livres d’esglises; Qu’il a donné une chapelle de toille d’or, consistant en troys grandes chappes, l’une pour le chantre et les deux aultres pourles deux escroistes, la chasuble pour le prestre officiant et les deux tunicques pour le diacre et soudiacre, paremens d’autel hault et bas avec l’hystoire du martire sainct Estienne en broderie, le tout avec orfrais; dont on fait l’office aux jours et festes solemnelles; Oultre a donné une aultre chappelle de damas blanc, consistant en troys grandes chappes, chasuble et deux tuniques avec orfray de velourz cramoisy figuré, et davantage le parement de l’aultel hault et bas et les rideaux quattre en nombre, à l’entour de l’autel, de mesme parure; Qu’il a donné deux chandeliers d’argent, haultz et de belle façon, pour servir à l’aultel aux festes; Qu’il a donné deux encensoirs d’argent avec la navette d’argent massif et de belle façon; Qu’il a donné le benoistier avec son espergès d’argent; Qu’il a donné le pavillon de taffetas changeant pour apporter les sainctes huilles, avec les vaisseaux pour les mettre au jour du Jeudi-Saint. Dict oultre qu’il a faict réimprimer les bréviaires à l’usage d’Auxerre, réduictz à la forme de celluy de Romme, ainsi qu’il est ordonné par le concille de Trente; qu’il luy revient à plus de deux mil livres; Dict plus qu’il a faict réparer la chapelle épiscopalle qui est dedans l’esglise, laquelle avoit esté toute déchirée par les Huguenotz, l’autel desmoly, les moulures de pierre de tailes toutes cassées, et les paintures toutes diffamées et le carreau emporté. Oultre et par-dessus tout le précédent qui appartient à la décoration de l’esglise mathérialle, et pour leur donner quelque institution tant en bonnes lettres qu’en philosophie et théologie, il a fait bastir ung collége pour y loger des Jésuites, ainsy qu’il luy a esté accordé par leur général, où il y a ung corps de logis de vingt-cinq toises de long et 32 pieds de haulteur à troys estages, celliers, glasses viz à viz, de mesme longueur; lequel collége, tant en achapt de la place qu’en bastiments tout de neuf et depuis le fondement, comme aussy en achapt de la maison contigue et en rentes qu’il a acquises du roy sur le scel pour les...., luy revient à jusques aujourd’huy à 60,000 l. et plus. Et toutes lesquelles réparations, décorations et enrichissements ledit deffendeur en croit toute la ville d’Auxerre depuis le premier de la justice jusques au plus petit artisan; et n’est point par jactance qu’il en ayt faict ce particulier récit ny par reproche, mays pour vous monstrer et fairre paroistre qu’il y a en vostre demande plus d’ingratitude qu’il n’y a de justice. Au moyen de quoy il requerre d’en estre renvoyé absoubz avec despens.